Žiadateľ predkladá spolu so Žiadosťou o poskytnutie dotácie na platby poistného v poľnohospodárskej prvovýrobe v termíne od 05. februára 2020 do 04. marca 2020 **povinné prílohy** v zmysle § 8a ods. 4 a 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a v zmysle bodu L. schémy. Povinnými prílohami sú originál alebo úradne osvedčená kópia: (1) **osvedčenia o zápise samostatne hospodáriaceho roľníka** (spolu s potvrdením obecného úradu, že **osvedčenie trvá**, nie staršie ako 60 dní, a kópiu **potvrdenia o pridelení identifikačného čísla**), (2) **výpisu z registra pozemkových spoločenstiev**, nie staršie ako 60 dní a  kópiu potvrdenia o pridelení identifikačného čísla, (3) **výpisu z príslušného registra a kópiu potvrdenia o pridelení identifikačného čísla** (! Platí len v prípade, ak žiadateľ nie je subjektom zapísaným v Obchodom registri, Živnostenskom registri, registri pozemkových spoločenstiev, alebo v registri obce ako samostatne hospodáriaci roľník), (4) **potvrdenia o vedení účtu v banke, resp. úradne osvedčenú kópiu zmluvy o vedení účtu**, nie staršie ako tri mesiace, (5) **potvrdenia príslušného inšpektorátu práce**, nie staršie ako tri mesiace, (6) **potvrdenia príslušného konkurzného súdu**, (7) ak má žiadateľ povinnosť registrácie v registri partnerov verejného sektora, vyžaduje sa pre poskytnutie dotácie jeho **registrácia v tomto registri**, (8) **kópia poistnej zmluvy spolu s poistnými podmienkami** o poistení zvierat, plodín alebo majetku využívanom na poľnohospodársku prvovýrobu, (9) **výpis z účtu, resp. originál potvrdenia z banky o uhradení predpísaného poistného** v oprávnenom období (To znamená, že oprávneným obdobím je obdobie od predloženia žiadosti do 30. septembra 2020) najneskôr do 7 pracovných dní odo dňa úhrady, prípadne posledný termín na doručenie dokladu o úhrade je 09. októbra 2020. V prípade, ak úhradu žiadateľ realizuje vo viacerých splátkach, potvrdenia o jednotlivých úhradách doručí najneskôr do 7 pracovných dní odo dňa realizácie úhrady (posledný akceptovaný termín je 09. októbra 2020).

*Ostatné potvrdenia*, ktoré sú vo Výzve vyznačené *kurzívou*, pre objasnenie – originál alebo úradne osvedčená kópia *potvrdenia miestne príslušného správcu dane, potvrdenia sociálnej poisťovne, potvrdenia každej zdravotnej poisťovne, výpisu v Obchodného registra, výpisu zo Živnostenského registra, výpisu z registra trestov vystavené na IČO žiadateľa* (potvrdenia nie staršie ako tri mesiace) žiadateľ **predkladá len v prípade**, ak z technických dôvodov nie je platobnej agentúre umožnené získať príslušný dokument bezodkladne, podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (Zákon proti byrokracii). **Žiadateľ tieto potvrdenia k žiadosti neprikladá, ale v prípade technických dôvodov môže byť dodatočne vyzvaný zo strany platobnej agentúry k ich predloženiu (nie je potrebné aby si žiadateľ tieto potvrdenia zabezpečoval v predstihu).**

Ako je zrejmé zo Schémy štátnej pomoci na platby poistného v poľnohospodárskej prvovýrobe v znení dodatku č.1, podľa bodu H.1 oprávnenými nákladmi sú náklady alebo výdavky príjemcu pomoci na platby poistného, ktoré kryje straty spôsobené **(a)** prírodnými katastrofami; **(b)** nepriaznivými poveternostnými udalosťami, ktoré možno prirovnať k prírodnej katastrofe; **(c)** výskytom chorôb zvierat alebo škodcov rastlín; **(d)** vplyvom chránených zvierat (v poistnej zmluve, prípadne v poistných podmienkach musí byť jasne zadefinované, o aké druhy chránenej zvery sa jedná. Pre ujasnenie čo spadá medzi chránené zvieratá, tak príloha č.6 k vyhláške č. 24/2003 Z. z je zoznamom chránených živočíchov na Slovensku). Z toho vyplýva, že sa kompenzujú len náklady na úhradu strát vo vyššie uvedenom bode H.1. Za oprávnené náklady sa nepovažujú technické riziká, krádež, a všetko čo nespadá pod bod H.1. Poistnú zmluvu žiadateľ predkladá spolu s poistnými podmienkami o poistení zvierat, plodín alebo majetku využívanom na poľnohospodársku prvovýrobu. Z poistnej zmluvy, resp. podmienok musia byť zrejmé oprávnené náklady (**v prípade majetku využívanom na poľnohospodársku prvovýrobu** sa za oprávnené náklady považuje poistenie majetku proti prírodným živlom, NIE proti technickým rizikám ani proti krádeži). Ak z poistnej zmluvy nebude možné vyčísliť oprávnené náklady, je žiadateľ povinný takéto vyčíslenie od poskytovateľa poistenia zabezpečiť.

Ak žiadateľ v čase podania žiadosti (do konca výzvy) nedisponuje poistnou zmluvou, zasiela žiadosť spolu s povinnými prílohami bez kópie poistnej zmluvy, prípadne bez aktualizácie poistnej zmluvy na rok 2020. V takomto prípade žiadateľ v žiadosti v časti „výpočet požiadavky o dotáciu“ uvedie kvalifikovaný odhad (napr. podľa kalkulácie poistného pri aktualizácii aktívnej PZ, aktuálnej ponuky na poistenie pri úpise novej PZ). **Uvedenú poistnú zmluvu po vystavení poisťovňou je potrebné neodkladne doručiť na adresu platobnej agentúry**.